**Príloha k bodu 8.1**

**Výzva** **SAS** – **UPJŠ ERC Visiting Fellowship Grants**

Cieľom programu „SAS – UPJŠ ERC Visiting Fellowship Grants”, ktorý je súčasťou iniciatívy ERC, je podporiť a posilniť účasť vedcov z organizácií SAV a z Univerzity Pavla Jozefa Šafárika v Košiciach (UPJŠ) vo výzvach ERC, poskytnúť im možnosť získať v spolupráci s riešiteľmi ERC projektov a ich tímami skúsenosti a zručnosti potrebné pre kvalitnú prípravu a riadenie projektov. Program by mal priniesť vyšší počet žiadostí o ERC granty z SAV a UPJŠ.

**Trvanie grantu a výška podpory**

**Pre uchádzačov zo SAV**

Grant udeľuje SAV na obdobie 1 – 3 mesiacov vo výške max. 12 000 eur (do 4 000 eur na mesiac). Je určený na pokrytie cestovných nákladov vrátane nákladov na miestnu dopravu, nákladov na ubytovanie a stravu pre uchádzačov, ktorí sú zamestnancami organizácie SAV.

**Podmienky na udelenie grantu v SAV**

„SAS – UPJŠ ERC Visiting Fellowship Grants“ je otvorený pre vedcov zo všetkých disciplín. Uchádzač musí splniť tieto podmienky:

* musí byť zamestnancom organizácie SAV (platí pre uchádzačov z organizácií SAV),
* musí preukázať kvalitu výskumu a výstupov na úrovni zodpovedajúcej podmienkam ERC,
* musí predložiť plán pobytu vrátane náčrtu budúceho návrhu ERC projektu,
* musí predložiť pozývací list od riešiteľa ERC projektu,
* v prípade udelenia grantu sa uchádzač zaväzuje podať žiadosť o ERC projekt do niektorej z výziev ERC najneskôr do dvoch rokov od ukončenia pobytu, pričom projekt sa bude riešiť v organizácii SAV (platí pre uchádzačov z organizácií SAV), resp. na UPJŠ (platí pre uchádzačov z UPJŠ),
* ak uchádzač nesplní podmienku podať žiadosť o ERC projekt do dvoch rokov od ukončenia pobytu, je povinný vrátiť finančnú podporu v plnej výške.

**Hodnotenie a výber uchádzačov**

Proces hodnotenia je otvorený a transparentný. Každý návrh budú hodnotiť dvaja nezávislí externí medzinárodne uznávaní hodnotitelia. Hlavným kritériom hodnotenia je excelentnosť výskumu a potenciál uchádzača získať ERC grant.

**Výber uchádzačov**

Výber uchádzačov zo SAV vykoná na základe hodnotenia Komisia SAV vytvorenej ad hoc na základe rozhodnutia Predsedníctva SAV. Konečné rozhodnutie o udelení grantov prijme Predsedníctvo SAV.

**Podávanie návrhov pre uchádzačov zo SAV**

Návrhy na udelenie grantu sa podávajú online, prostredníctvom intranetu. Je potrebné prihlásiť sa do intranetu SAV – intranetové práva – štandardné práva, vybrať SAS – UPJŠ ERC Project Proposal – rok 2025 a vyplniť ho.

K žiadosti je potrebné priložiť 4 dokumenty v pdf formáte:

1. *CV žiadateľa,*
2. *pozývací list od riešiteľa ERC projektu,*
3. *outline projektu, ktorý bude podaný v rámci ERC výzvy,*
4. *schválenie riaditeľa/ky organizácie SAV.*

**Uzávierka na podávanie návrhov je 15. 9. 2025**.

Zoznam riešiteľov ERC projektov, ktorí sú ochotní prijať uchádzača na pobyt na svoje pracovisko, bude k dispozícii na Odbore medzinárodnej spolupráce SAV na vyžiadanie.

Vedeckí pracovníci, ktorých outline projektu bude hodnotený vysoko pozitívne, môžu získať finančný príspevok od SAV na prípravu plnej žiadosti o grant v rámci schém ERC.

Vedeckí pracovníci SAV, ktorí získajú vo výzve ERC hodnotenie „A“ alebo „B“ získajú aj ďalší finančný benefit v rámci podpory excelentnosti.

**Kontaktná osoba a ďalšie informácie**

PhDr. Ľudmila Dolná, PhD.

Odbor medzinárodnej spolupráce

Úrad SAV

Štefánikova 19

814 38 Bratislava

Tel.: +421 2 57510 179

E-mail: ludmila.dolna@urad.sav.sk